Kella 23.50 paiku lahkusid Hundisilmalt ka Savisaare advokaadid, kelle sõnul annab Keskerakonna esimees ja Tallinna linnapea lähipäevil juhtunu kohta kommentaari.

Kell 23.35 lahkusid Hundisilmalt kapo töötajad. Kohe pärast ametnike lahkumist sisenes tallu linnavalitsuse ametnik Liina Oja.

Foto: FOTO: Erik Prozes

Kella 23.30 ajal toimetati kapo ametnike mikrobuss Savisaare kodu kaldtee ette. Postimehe fotograafi sõnul tassiti sinna uurimismaterjale.

Foto: FOTO: Erik Prozes

Kella 23 paiku on Postimehe fotograafi sõnul kapo töötajad ikka veel Hundisilmal.

Kella 21 ajal ütles riigi peaprokurör Lavly Perling «Aktuaalse kaamera» otsesaates, et menetlustoimingud veel käivad ja «koju saavad meist ilmselt ikka kõik veel täna». Samuti kinnitas ta, et praeguse seisuga kedagi vahi alla ei võeta ja kahtlustatavate ring on endiselt sama. Perling lisas, et hetkel on alles esmaste menetlustoimingute esimene päev ja prokuratuuri seisukohad võivad veel muutuda.

Kella 20.10 ajal tõid kapo ametnikud Virumaa Teataja andmetel abihoonest välja arvuti ja asusid kontrollima teist abihoonet. Mõne aja möödudes toodi ka Savisaar esimesest kõrvalhoonest välja, ta lehvitas jälle ajakirjanikele ja seejärel viidi ta teise abihoonesse.

Kell 20.34 viidi Savisaar tagasi eramusse. Enne teda tuli abihoonest välja kapo ametnik, kellel oli käes palju pabereid. Savisaar lehvitas veelkord ja ütles: «Kõik saab korda, ärge muretsege.»

Foto: Marianne Loorents FOTO: MARIANNE LOORENTS / VIRUMAA TEATAJA

Mõned minutid enne kella 19 näitas Savisaar end lõpuks ka aia taga ootavatele ajakirjanikele, kui kapo töötajad tõid ta elumajast välja ja viisid abihoonesse.

Virumaa Teataja ajakirjaniku sõnul oli Savisaar heas tujus ja lehvitas. «Tahaksin teile pressikonverentsi anda, aga mul ei lubata,» ütles ta.

Vahetult enne seda tuli Hundisilmale veel umbes seitse uut kaitsepolitsei töötajat. Neid on Virumaa Teataja sõnul Hundisilmal 10-15. Umbes kolm kapo töötajat on päeva jooksul ka vahetunud.

Foto: Marianne Loorents/Virumaa Teataja FOTO: Marianne Loorents

Veidi enne kella 18 saabusid Hundisilmale vandeadvokaadid Oliver Nääs ja Üllar Talviste.

Üllar Talviste. Foto: Meelis Meilbaum/Virumaa Teataja FOTO: Meelis Meilbaum / Virumaa Teataja

Oliver Nääs. Foto: Meelis Meilbaum/Virumaa Teataja FOTO: Meelis Meilbaum / Virumaa Teataja

Edgar Savisaar on endiselt koos kaitsepolitseinikega oma Hundisilma talus, kinnitas Postimehe reporter enne kella 17. Postimehe reporteri sõnul käisid vahepeal korra ära Erki Savisaar ja Siret Kotka, keda endiselt majja ei lubata. Samuti käis vahepeal koos kaitsepolitseinikega ära ka Savisaare autojuht. Tagasi tuli ta kilekottidega, mis oli Coca-Cola pudeleid ja sööki täis.

Kuna prokuratuur ütles, et Savisaart ilmselt vahi alla ei võeta, siis on kaheldav, et ta täna oma Hundisilma talust üldse väljub.

Virumaa Teataja kirjutab, et Kotka ja Erki Savisaar lahutavalt meelt kuulates viimase maasturis valjult Retro FMi. Samuti kirjutab leht, et Savisaare koerad olid mingil hetkel pandud bussi kinni, kuid kapo töötajad lasid nad välja.

Neli episoodi

Kell 16 toimunud pressikonverentsil kinnitas riigi peaprokurör Lavly Perling, et Edgar Savisaart kahtlustatakse neljas episoodis. (Vaata otseülekannet siit!)